২১তম সিজেএফবি পারফরম্যান্স পুরস্কার
২১তম কিউকম-সিজেএফবি পারফরম্যান্স পুরস্কার ২০২১ সালের চলচ্চিত্র, টেলিভিশন ও ডিজিটাল প্ল্যাটফর্মে অনুষ্ঠানসমূহকে স্বীকৃতি প্রদানের লক্ষ্যে আয়োজিত অনুষ্ঠান। কালচারাল জানালিস্টস ফোরাম অব বাংলাদেশ (সিজেএফবি) কর্তৃক আয়োজিত অনুষ্ঠানটি ২০২৩ সালের ১৯শে ফেব্রুয়ারি ঢাকার আগারগাঁওয়ে বঙ্গবন্ধু আন্তর্জাতিক সম্মেলন কেন্দ্রে অনুষ্ঠিত হয়। এর আগে, ২০২২ সালের ২৯শে ডিসেম্বর ঢাকার গুলশানের অল কমিউনিটি ক্লাবের আমবার লাউঞ্জে সিজেএফবি এক সংবাদ সম্মেলনে পুরস্কার প্রদানের তারিখ ও স্থান ঘোষণা করা হয়। চলচ্চিত্র শাখায় মিশন এক্সট্রিম সেরা চলচ্চিত্র-সহ দুটি পুরস্কার অর্জন করে। টেলিভিশন শাখায় ব্যাচেলর পয়েন্ট সেরা ধারাবাহিক-সহ সর্বাধিক তিনটি পুরস্কার অর্জন করে। ডিজিটাল মাধ্যমে ঊনলৌকিক সেরা ওয়েব ধারাবাহিক-সহ দুটি পুরস্কার অর্জন করে। অভিনেতা তারিক আনাম খান আজীবন সম্মাননা পুরস্কারে ভূষিত হন এবং সঙ্গীতশিল্পী বেবী নাজনীন ও অভিনেত্রী শমী কায়সার ও পূর্ণিমা বিশেষ সম্মাননা লাভ করেন।